OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Vijeće je 8. srpnja 2019. donijelo mandat kojim ovlašćuje Europsku komisiju za otvaranje pregovora o obnovi Sporazuma o partnerstvu u ribarstvu između EU-a i Islamske Republike Mauritanije i njegova Protokola o provedbi o utvrđivanju ribolovnih mogućnosti i financijskog doprinosa predviđenih Sporazumom o partnerstvu, koji prestaje važiti 15. studenoga 2019.

U tom se mandatu određuje da bi se, u slučaju da pregovori o novom Sporazumu o partnerstvu u održivom ribarstvu (SFPA) i Protokolu između Europske unije i Islamske Republike Mauritanije potraju dulje nego što je očekivano, a kako bi se izbjeglo dugo razdoblje prekida ribolovnih aktivnosti, Komisiji trebalo omogućiti da se s Islamskom Republikom Mauritanijom usuglasi o produljenju važećeg Protokola za razdoblje od najviše godinu dana te da istodobno nastavi raditi na postizanju dogovora o novom SFPA-u i o novom Protokolu u skladu s ciljevima navedenima u tom mandatu.

Tijekom prvog kruga pregovora (u razdoblju od 2. do 4. rujna 2019.) pregovarači Unije i Islamske Republike Mauritanije usuglasili su se da će, s obzirom na to da je riječ o složenim pregovorima, za njihovo dovršenje biti potrebno nekoliko krugova. Stoga su se stranke usuglasile o produljenju važećeg Protokola za razdoblje od najviše godine dana, u skladu s opcijom predviđenom u mandatu Vijeća. To je produljenje utvrđeno u Sporazumu u obliku razmjene pisama, koji je parafiran 4. rujna 2019. u Bruxellesu.

Kako bi se izbjegao prekid ribolovnih aktivnosti za europsku flotu koja obavlja ribolovne aktivnosti u mauritanijskim vodama, potrebno je da se Odluka Vijeća o odobrenju ovog Sporazuma u obliku razmjene pisama donese pravodobno kako bi stranke mogle potpisati Sporazum prije 15. studenoga 2019., kada postojeći Protokol prestaje važiti.

Komisija na temelju toga predlaže da Vijeće odobri potpisivanje i privremenu primjenu te razmjene pisama kojom se omogućuje produljenje postojećeg Protokola za razdoblje od najviše godine dana.

Cilj je Protokola da se, u granicama raspoloživog viška, plovilima Europske unije osiguraju ribolovne mogućnosti u mauritanijskim vodama uzimajući u obzir raspoložive znanstvene procjene, u prvom redu procjene Odbora za ribarstvo za srednjoistočni Atlantik (CECAF), i poštujući znanstvene savjete i preporuke Međunarodne komisije za očuvanje atlantskih tuna (ICCAT). Cilj Protokola je i jačanje suradnje između Europske unije i Islamske Republike Mauritanije radi uspostavljanja partnerskog okvira za razvoj politike održivog ribarstva i odgovornog iskorištavanja ribolovnih resursa u ribolovnoj zoni Islamske Republike Mauritanije u interesu obiju stranaka.

Protokolom se predviđaju ribolovne mogućnosti u sljedećim kategorijama:

— kategorija 1 – ribarska plovila za lov rakova, osim jastoga i rakovica: 5 000 tona i 25 plovila,

— kategorija 2 – koćarice koje nisu hladnjače i plovila s pridnenim parangalima za lov senegalskog oslića: 6 000 tona i 6 plovila,

— kategorija 2.a – koćarice hladnjače za lov senegalskog oslića: 3 500 tona oslića, 1 450 tona liganja, 600 tona sipe za 6 plovila;

— kategorija 3 – plovila za lov pridnenih vrsta osim senegalskog oslića, s alatima koji nisu koće: 3 000 tona i 6 plovila,

— kategorija 4 – tunolovci plivaričari: 12 500 tona (referentna tonaža) i 25 plovila,

— kategorija 5 – tunolovci s ribarskim štapovima i plovila s parangalima: 7 500 tona (referentna tonaža) i 15 plovila,

— kategorija 6 – koćarice hladnjače za pelagijski ribolov: 225 000 tona i 19 plovila;

— kategorija 7 – plovila za pelagijski ribolov koja nisu hladnjače: 15 000 tona (oduzeto od količine kategorije 6, ako se rabe) i 2 plovila.